Diari Oficial de la Generalitat Valenciana


Sumari del DOGV 3739, del 28-04-2000 (2000/3233)

ORDRE de 4 d'abril de 2000, de la Conselleria de Medi Ambient, per la qual s'estableix el règim de subvencions per a la implantació de sistemes de gestió mediambiental d'acord amb el Reglament (CEE) 1836/1993, del Consell, de 29 de juny, per a l'exercici 2000.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3739

Data del DOGV
:   28-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3233


Data del document
:   04-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * política de medi ambient
    * ajuda a les empreses
    * ajuda pública

ORDRE de 4 d'abril de 2000, de la Conselleria de Medi Ambient, per la qual s'estableix el règim de subvencions per a la implantació de sistemes de gestió mediambiental d'acord amb el Reglament (CEE) 1836/1993, del Consell, de 29 de juny, per a l'exercici 2000. [2000/M3233]
  
La present convocatòria de subvencions s'emmarca en l'àmbit de la política de medi ambient de la Unió Europea i del «sistema comunitari d'ecogestió i ecoauditoria» establit pel Reglament (CEE) 1836/1993, del Consell, de 29 de juny (DOCE núm. L 168, de 10.07.1993).
  
L'objectiu d'aquest sistema és promoure la millora contínua dels resultats de les activitats industrials en relació amb el medi ambient, mitjançant:
  
- L'establiment i aplicació, per part de les empreses, de polítiques, programes i sistemes de gestió mediambientals en relació amb els seus centres de producció.
  
- L'avaluació sistemàtica, objectiva i periòdica del rendiment d'aquests elements.
  
- La informació al públic sobre el comportament en matèria de medi ambient.
  
L'aplicació del sistema es configura sense perjudici de les actuals normes i requisits tècnics nacionals en matèria de controls mediambientals, i sense perjudici de les obligacions a què estan subjectes les empreses en virtut d'aquestes normes i requisits.
  
Així mateix, el reglament comunitari preveu l'aplicació pels estats membres, amb caràcter experimental, de disposicions anàlogues al sistema d'ecogestió i auditoria que s'hi recull, a sectors diferents dels industrials.
  
En Espanya, l'aplicació del sistema comunitari s'articula mitjançant el Reial Decret 85/1996, de 26 de gener, pel qual s'estableixen normes per a l'aplicació del Reglament (CEE) 1836/1993.
  
Sense perjudici de l'aplicació directa i immediata del reglament comunitari, així com de la normativa bàsica estatal, aquesta ordre pretén fomentar la participació en el sistema de les empreses del sector industrial i de serveis de la Comunitat Valenciana, subvencionant la realització d'auditories i avaluacions ambientals, l'aplicació de les quals pot proporcionar-los avantatges d'estalvi de costos, millora de la imatge, compliment de la legislació ambiental i increment de la motivació dels treballadors fomentant la integració i col·laboració d'aquests en la política de l'empresa.
  
La Conselleria de Medi Ambient té atribuïdes les competències en matèria de medi ambient, corresponent a la Direcció General d'Educació i Qualitat Ambiental, entre altres funcions, la gestió de subvencions per a la millora ambiental.
  
Per això, a proposta de la Direcció General d'Educació i Qualitat Ambiental, i fent ús de les atribucions que em confereix l'article 35 de la Llei 5/1983, de Govern Valencià, així com l'article 47 de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2000 la concessió de subvencions per a la realització d'avaluacions ambientals i implantació d'un sistema de gestió ambiental per les petites i mitjanes empreses del sector industrial i de serveis de la Comunitat Valenciana que desitgen acollir-se al sistema de gestió ambiental d'acord amb el Reglament (CEE) 1836/1993, de 29 de juny, del Consell.
  
Segon
  
Aprovar les bases per les quals es regirà la present convocatòria i que figuren com a annex a aquesta ordre.
  
Tercer
  
L'import global màxim de les ajudes regulades per la present ordre ascendeix a 48.413.236 pessetes (306.520,37 euros), que es concediran a càrrec de l'aplicació pressupostària 72.51.000.36.5, línia de codi comptable 2477, dels pressupostos de la Generalitat Valenciana per a 2000.
  
En cas d'increment de l'import global màxim destinat a aquestes ajudes, es publicarà en el Diari Oficial de la Generalitat Valenciana la quantia de l'increment i el total final disponible per al present exercici pressupostari.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor d'aquesta ordre.
  
Cinqué
  
En tot allò no regulat per aquesta ordre, se seguirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda pública de la Generalitat Valenciana.
  
Disposicions finals
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desenvolupament i execució del que es disposa en la present ordre.
  
Segona
  
La present ordre entrarà en vigor l'endemà de publicar-se en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de a Jurisdicció Contenciosa Administrativa.
  
Tot això sense perjudici de la interposició d'un recurs potestatiu de reposició davant l'autoritat que dicta l'acte, en el termini d'un mes des del següent al de la publicació, d'acord amb el que es disposa en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 4 d'abril de 2000
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases per les quals es regula la convocatòria de subvencions per a la implantació de sistemes de gestió mediambiental d'acord amb el Reglament (CEE) 1836/1993, del Consell, de 29 de juny, en l'exercici 2000.
  
Primera. Beneficiaris
  
Podran ser beneficiaris d'aquestes subvencions les petites i mitjanes empreses que desenvolupen, en un o diversos centres, una activitat industrial, entenent-hi tota activitat recollida en les seccions C i D de la classificació d'activitats econòmiques a la Unió Europea (codis NACE, Reglament (CEE) núm. 3037/1990, del Consell, de 9 d'octubre de 1990, relatiu a la nomenclatura estadística d'activitats econòmiques de la Comunitat Europea - DOCE núm. L 293, de 24.10.1993), més les activitats relacionades amb la producció d'electricitat, gas, vapor i aigua calenta, i el reciclatge, tractament, destrucció o eliminació de residus sòlids o líquids.
  
Així mateix, podran ser beneficiaris d'aquestes subvencions les petites i mitjanes empreses del sector serveis.
  
Segona. Àmbit d'aplicació
  
Únicament seran objecte de subvenció les actuacions indicades en la base 4 realitzades en les pimes que tinguen centre o centres de treball radicats a la Comunitat Valenciana i en els quals s'implante un sistema de gestió mediambiental d'acord amb el reglament comunitari.
  
A l'efecte de la present ordre, es consideraran pimes, segons la recomanació de la Comissió Europea (DOCE núm. L 107/4, de 30 d'abril de 1996), les unitats econòmiques amb personalitat física o jurídica que reunisquen els requisits següents:
  
- Que ocupen menys de 250 treballadors.
  
- Que tinguen un volum de negocis anual no superior a 40 milions d'euros (0.227.762.254 PTA), o bé un balanç general no superior a 27 milions d'euros (4.042.034.249 PTA).
  
- Que complisquen el criteri d'independència, entenent per empreses independents aquelles en què el 25% o més del capital o dels drets de vot no pertanya a cap altra empresa, o conjuntament a diverses empreses que no responguen a la definició de . Aquest llindar podrà superar-se en el casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercisquen, individualment o conjunta, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a cap altra empresa o conjuntament a diverses empreses que no responen a la definició de PIME.
  
Tercera. Requisit inicial
  
Perquè un centre puga ser inclòs en el sistema de gestió mediambiental, l'empresa ha d'adoptar una política mediambiental, de conformitat amb els corresponents requisits de l'annex I del reglament comunitari, la qual, a més de recollir el compliment de tots els requisits normatius corresponents al medi ambient, haurà de contenir compromisos destinats a la millora contínua i raonable de la seua actuació mediambiental, a fi de reduir l'impacte mediambiental a nivells que no sobrepassen els corresponents a una aplicació econòmicament viable de la millor tecnologia disponible.
  
La política mediambiental de l'empresa s'establirà per escrit i s'adoptarà al màxim nivell directiu, acreditant-se aquest aspecte mitjançant la presentació documental de l'original o fotocòpia compulsada del corresponent acord adoptat per l'òrgan d'administració de l'entitat sol·licitant.
  
Quarta. Actuacions subvencionables
  
Es podran concedir ajudes per a qualsevol de les actuacions recollides a continuació realitzades des de l'1 de gener de 2000.
  
Les actuacions per a les quals se sol·licita subvenció hauran d'estar finalitzades el 15 d'octubre de 2000.
  
Actuació 1. Avaluació mediambiental inicial: anàlisi preliminar global dels problemes, efectes i resultats en matèria de medi ambient de les activitats realitzades en un centre.
  
L'empresa haurà de procedir a una avaluació mediambiental del centre respecte dels següents aspectes:
  
- Avaluació, control i prevenció de les repercussions de l'activitat sobre els diversos components del medi ambient.
  
- Gestió, estalvi i elecció de l'energia.
  
- Gestió, estalvi, elecció i transport de matèries primeres; gestió i estalvi de l'aigua.
  
- Reducció, reciclatge, reutilització, transport i eliminació de residus.
  
- Avaluació, control i reducció del soroll dins i fora del centre.
  
- Selecció de nous processos de producció canvis en aquests.
  
- Planificació de productes (disseny, envasat, transport, utilització i eliminació).
  
- Resultats i pràctiques mediambientals de contractistes, subcontractistes i subministradors.
  
- Prevenció i reducció dels vessaments accidentals al medi ambient.
  
- Procediments urgents en casos d'accidents mediambientals.
  
- Informació i formació del personal en temes mediambientals.
  
- Informació externa en els temes relacionats amb el medi ambient.
  
Actuació 2. Programa mediambiental. Disseny i aplicació del sistema de gestió mediambiental.
  
Basant-se en els resultats de l'avaluació mediambiental, l'empresa haurà d'introduir un programa mediambiental per al centre i un sistema de gestió mediambiental aplicable a totes les activitats del centre.
  
A) El programa mediambiental, que s'establirà per escrit, tindrà per objecte complir els compromisos continguts en la política mediambiental de l'empresa en relació amb la millora contínua del comportament mediambiental.
  
El programa consistirà en una descripció de les activitats i dels objectius específics de l'empresa per a assegurar una millor protecció del medi ambient en un centre determinat, amb inclusió d'una descripció general sobre les mesures adoptades o previstes per a assolir aquests objectius i, en cas necessari, els terminis fixats per a l'aplicació d'aquestes mesures.
  
Tindrà com a finalitat aconseguir els objectius mediambientals fixats per l'empresa per al centre de què es tracte. Aquest programa comprendrà:
  
- La determinació de les responsabilitats per als objectius fixats per a cada funció i nivell de l'empresa.
  
- Els mitjans per a aconseguir aquests objectius.
  
S'establiran programes separats referits a la gestió mediambiental de projectes relacionats amb noves tècniques, amb productes relacionats amb noves tècniques, amb productes nous o modificats, o amb serveis o processos, a fi de definir:
  
1) Els objectius mediambientals que s'han d'assolir.
  
2) Els mecanismes per a assolir aquests objectius.
  
3) Els procediments per a dur a terme canvis i modificacions durant la durada dels projectes.
  
4) Els mecanismes correctors que s'hauran d'usar en cas de necessitat, la forma d'activar-los i la manera de mesurar-ne l'adequació en qualsevol situació concreta en què s'apliquen.
  
B) S'entendrà per sistema de gestió mediambiental, d'acord amb el reglament comunitari, aquella part del sistema general de gestió que comprén l'estructura organitzativa, les responsabilitats, les pràctiques, els procediments, els processos i els recursos per a determinar i dur a terme la política mediambiental.
  
El sistema de gestió mediambiental haurà de dissenyar-se, aplicar-se i mantenir-se de manera que es garantisca, a través de mesures organitzatives i procediments adequats, la realització de les funcions que es defineixen en l'annex I del reglament comunitari, relatives a:
  
- La fixació, revisió periòdica i, si és el cas, modificació de la política, objectius i programes mediambientals de l'empresa, al màxim nivell directiu.
  
- Definició i documentació de la responsabilitat, l'autoritat i les interrelacions del personal clau que gestiona, du a terme i controla els treballs que afecten el medi ambient.
  
- Nomenament d'un representant de gestió amb autoritat i responsabilitat per a vetlar per l'aplicació i el manteniment del sistema de gestió.
  
- Comunicació i formació del personal, determinant-ne les necessitats de formació i facilitant una formació adequada a tots els membres del personal la tasca del qual puga tenir un efecte apreciable sobre el medi ambient, així com establint procediments per a rebre, documentar i contestar comunicacions (internes i externes) procedents de terceres parts interessades i relatives als efectes i gestió mediambientals de l'empresa.
  
- Elaboració d'un registre dels efectes mediambientals significatius i manteniment de procediments per a registrar tots els requisits legals, reglamentaris i tots altres requisits normatius corresponents als aspectes mediambientals de les activitats, productes i serveis de l'empresa.
  
- Establiment de procediments de control operatiu relatius:
  
- a les funcions, activitats i processos que afecten el medi ambient,
  
- a la verificació del compliment dels requisits establits per al centre, així com de l'elaboració i el manteniment de registres dels resultats,
  
- a mesures correctives en cas d'incompliment de la política, els objectius o les normes mediambientals de l'empresa.
  
- Registre de documentació sobre gestió mediambiental.
  
- Gestió, aplicació i revisió d'un programa sistemàtic i periòdic d'auditories mediambientals.
  
Actuació 3. Validació de la declaració mediambiental.
  
Serà objecte de subvenció la validació de la primera declaració mediambiental realitzada per l'empresa després de la implantació del sistema.
  
Aquesta declaració haurà de ser validada per un verificador acreditat independent de l'auditor del centre, el qual validarà la declaració mediambiental després de la comprovació que les polítiques, els programes, els sistemes de gestió, els procediments d'avaluació o auditoria mediambientals i les declaracions mediambientals compleixen els requisits del Reglament (CEE) 1836/1993, de 29 de juny.
  
Cinquena. Quantia màxima de les subvencions
  
5.1 Les ajudes podran concedir-se fins als següents percentatges màxims:
  
- Actuació 1: fins a un màxim del 50% de les despeses subvencionables del projecte recollides en la base següent.
  
- Actuació 2: fins a un màxim del 50% de les despeses subvencionables del projecte recollides en la base següent, excepte les despeses de formació de la fase de disseny i aplicació del sistema de gestió mediambiental, les quals se subvencionaran en un màxim del 35%.
  
- Actuació 3: fins a una màxim del 65%.
  
5.2 En qualsevol cas, els percentatges màxims que s'apliquen respectaran els límits màxims que aprove la Comissió Europea per a les Regions NUTS II de la Comunitat Valenciana en el nou mapa de zones assistides per a Espanya, per la qual cosa, en el supòsit que aquests límits màxims siguen inferiors als percentatges indicats en el paràgraf anterior, s'aplicaran els límits màxims que aprove la Comissió Europea.
  
En el supòsit que els límits que finalment aprove la Comissió Europea siguen superiors als recollits en el paràgraf anterior, podran incrementar-se els percentatges d'ajuda previstos fins als límits màxims autoritzats en funció de l'import total de sol·licituds estimades respectant el límit del crèdit pressupostari disponible.
  
5.3 En el cas que els sol·licitants hagen percebut, o tinguen reconegudes, d'altres administracions públiques, o d'altres ens públics, alguna altra subvenció pel mateix concepte, l'import total de les ajudes acumulades no podrà superar el límit màxim més elevat autoritzat per la Comissió Europea per a cada cas. Aquesta circumstància podrà donar lloc a la modificació de la resolució de concessió.
  
Sisena. Despeses subvencionables
  
a) Actuació 1. Avaluació mediambiental inicial:
  
- Despeses de contractació de serveis externs d'assessorament i consultoria.
  
b) Actuació 2. Programa mediambiental. Disseny i aplicació d'un sistema de gestió mediambiental (implantació):
  
- Redacció del programa mediambiental:
  
- Despeses de contractació de serveis externs d'assessorament i consultoria.
  
- Despeses corresponents al personal propi directament implicat en la realització de l'actuació, amb un límit del 20% del cost total de l'actuació. S'entendrà per personal directament implicat en la realització de l'actuació únicament el personal que gestiona i controla els treballs relatius a la implantació del sistema i el representant de gestió designat per a l'aplicació i manteniment del sistema de gestió mediambiental.
  
- Disseny i aplicació d'un sistema de gestió mediambiental (implantació):
  
- Despeses de contractació de serveis externs d'assessorament i consultoria.
  
- Despeses corresponents al personal propi directament implicat en la realització de l'actuació, amb un límit del 20% del cost total de l'actuació. S'entendrà per personal directament implicat en la realització de l'actuació únicament el personal que gestiona i controla els treballs relatius a la implantació del sistema i el representant de gestió designat per a l'aplicació i el manteniment del sistema de gestió mediambiental.
  
- Despeses de formació en matèries relacionades amb la implantació d'un sistema de gestió mediambiental d'acord amb el reglament comunitari del personal de l'empresa la tasca del qual puga tenir un efecte apreciable sobre el medi ambient:
  
- costos del personal docent;
  
- despeses de desplaçament del personal docent i dels beneficiaris de la formació;
  
- altres despeses corrents (material i lloguer de locals i equips necessaris per al desenvolupament de l'activitat formativa) fins al 10% del cost total de la formació;
  
- costos de serveis d'assessoria en relació amb l'acció de formació;
  
- costos de personal dels participants en el projecte de formació fins a un import equivalent al total dels altres costos subvencionables anteriors.
  
c) Actuació 3. Validació de la declaració mediambiental:
  
- Despeses de validació de la declaració mediambiental pel verificador mediambiental acreditat.
  
Setena. Costos no subvencionables
  
- L'impost sobre el valor afegit (IVA) i en general qualsevol impost pagat pel beneficiari.
  
- Despeses financeres.
  
- Les despeses d'adquisició de material inventariable, instal·lacions, obra civil, ni les de reparació, construcció, reforma, equipaments i altres qualsevol que constituïsquen inversions reals o de caràcter permanent.
  
- Despeses en material fungible, material consumible d'informàtica, telèfon, fax, aigua i llum.
  
- Despeses que no estiguen definides o que no tinguen com a finalitat l'objecte de la subvenció, així com els no imputables directament als projectes.
  
Vuitena. Sol·licituds i documentació
  
8.1 La sol·licitud, subscrita pel representant legal de l'entitat, es formalitzarà en l'imprés de sol·licitud que s'adjunta a la present ordre, degudament omplit, acompanyada de la documentació expressada en l'apartat 8.4, i seran dirigides a la directora general d'Educació i Qualitat Ambiental. Les sol·licituds hauran d'indicar les actuacions a desenvolupar en el període objecte de subvenció, així com el seu pressupost, el detall de les quals es consignarà en la memòria recollida en l'apartat 8.4.3 de la present base.
  
8.2 Les sol·licituds podran presentar-se en el Registre General de la Conselleria de Medi Ambient, al carrer de Francesc Cubells, número 7, de València, així com als serveis territorials d'aquesta Conselleria a Alacant (carrer de Churruca, 29), Castelló de la Plana (avinguda dels Germans Bou, 47) i València (carrer de Gregori Gea, 27), o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
8.3 L'admissió a tràmit d'una sol·licitud de subvenció no generarà cap compromís de concessió.
  
8.4 Les sol·licituds hauran d'anar acompanyades de la següent documentació, sense menyscapte de la documentació complementària que puga demanar la Conselleria de Medi Ambient:
  
8.4.1 La que acredite la personalitat del sol·licitant:
  
a) Empreses individuals: fotocòpia del número d'identificació fiscal (NIF) o document nacional d'identitat.
  
b) Societats civils o comunitats de béns:
  
- Fotocòpia del NIF de tots els socis/comuners.
  
- Fotocòpia de la targeta d'identificació fiscal (CIF).
  
- Còpia compulsada de l'escriptura de constitució i modificació, si és el cas.
  
- Autorització original de la resta de socis/comuners diferents al que presenta la sol·licitud.
  
c) Societats mercantils:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada de l'escriptura de constitució o modificació, si és el cas, i dels estatuts vigents registrats.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
- En cas que la societat no estiga inscrita, certificat original o còpia compulsada de la sol·licitud d'inscripció davant el registre mercantil.
  
8.4.2 Document relatiu a la política mediambiental adoptada per l'empresa mitjançant acord de l'òrgan d'administració d'aquesta, en què es reculla el compromís d'implantar un sistema de gestió mediambiental d'acord amb el reglament comunitari, així com el compliment de tots els requisits normatius sobre medi ambient i el compromís destinat a la millora contínua i raonable de la seua actuació mediambiental. Aquest document s'haurà d'adjuntar a la sol·licitud de subvenció per a la realització de l'avaluació mediambiental inicial, així com en la sol·licitud de subvenció d'actuacions posteriors quan s'haja revisat i modificat la política mediambiental de l'empresa.
  
8.4.3 Memòria descriptiva de les actuacions per a les quals se sol·licita subvenció, incloent-hi el desglossament detallat del pressupost consignat en la sol·licitud per cada una de les actuacions per a les quals se sol·licita subvenció i per cada una de les partides de despeses subvencionables tal com es defineixen en la base 6 d'aquest annex.
  
8.4.4 Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27342).
  
8.4.5 Imprés d'alta de tercers per a pagaments de la Generalitat Valenciana degudament omplit i segellat per l'entitat bancària corresponent (model 27706).
  
8.4.6 Declaració jurada o certificat del representant legal de l'empresa acreditatiu de ser una PIME.
  
8.4.7 Còpia compulsada de la llicència d'activitat i, si és el cas, de la inscripció en el registre d'establiments industrials.
  
8.4.8 Còpia compulsada de l'última declaració de l'impost de societats o de la declaració resum anual de l'IVA.
  
8.4.9 Còpia compulsada de l'últim TC2.
  
Amb caràcter general, no serà necessari aportar la documentació administrativa indicada en l'apartat 8.4.1 que ja es trobe en poder de la Conselleria de Medi Ambient per haver-se presentat en una altra convocatòria o en la mateixa per a una altra actuació, havent-se d'indicar expressament en la sol·licitud.
  
La Conselleria de Medi Ambient podrà demanar al sol·licitant l'aportació d'aquells documents o dades complementàries que estime necessaris per a la resolució de l'expedient.
  
Novena. Esmena de les sol·licituds
  
Quan la sol·licitud no reunisca els requisits o no s'hi adjunte la documentació que d'acord amb aquesta ordre resulte exigible, es requerirà l'entitat sol·licitant perquè en el termini de 10 dies esmene la falta o adjunte els documents preceptius. Transcorregut aquest termini sense haver fet l'esmena, es considerarà que l'interessat ha desistit de la seua petició.
  
Deu. Valoració i tràmit
  
10.1 la valoració dels expedients serà realitzada per una comissió d'avaluació presidida per a la directora general d'Educació i qualitat Ambiental i composta per la secretària general administrativa, o persona a qui designe, el cap del Servei d'Impuls Tecnològic Mediambiental, i un tècnic del Servei d'Impuls Tecnològic Mediambiental, tots ells de la Conselleria de Medi Ambient.
  
10.2 La comissió proposarà la subvenció a concedir a cada beneficiari per aplicació dels percentatges màxims establits en la base 5 o, en cas d'excedir els límits que finalment aprove la Comissió Europea, els màxims autoritzats per aquesta. En el cas que els límits que aprove la Comissió Europea siguen superiors als previstos en la base 5, podran incrementar-se aquests en funció de l'import total de les subvencions reconegudes fins al límit de la consignació pressupostària disponible.
  
En el supòsit que el total de les subvencions supere el crèdit pressupostari disponible en l'exercici econòmic, la comissió proposarà el coeficient o els coeficients aplicables per a la reducció proporcional d'aquelles fins a respectar aquest límit, podent establir trams per a l'aplicació dels coeficients en funció de la qualitat tècnica de la proposta presentada.
  
10.3 Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda concedida a cada beneficiari, amb indicació dels percentatges aplicables per a determinar-lo i, si és el cas, els trams i el coeficient o coeficients de reducció proporcional aplicats per a respectar el límit de la consignació pressupostària.
  
10.4 La resolució definitiva dictada pel conseller serà publicada en el Diari Oficial de la Generalitat Valenciana i contindrà els aspectes recollits en el paràgraf anterior. Així mateix, indicarà el termini o data límit per a la presentació de les sol·licituds de cobrament i documentació justificativa de les subvencions concedides.
  
10.5 El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre, serà de tres mesos comptats des de la data de l'acabament del termini de presentació de sol·licituds. Transcorregut aquest termini sense que s'haja dictat dictat resolució, s'entendrà desestimada la sol·licitud de concessió de l'ajuda en els termes que s'estableixen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Onze. Obligacions dels beneficiaris
  
Els beneficiaris de les subvencions hauran de:
  
a) Trobar-se en situació que legitima la concessió.
  
b) Complir amb els requisits i condicions que comporta la concessió de l'ajuda.
  
c) Facilitar les comprovacions encaminades a garantir la correcta realització de l'actuació subvencionada.
  
d) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
e) Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
f) Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
Dotze. Cobrament de la subvenció
  
Per al cobrament de la subvenció, el beneficiari haurà de presentar, en el termini que establisca la resolució de concessió, la corresponent sol·licitud dirigida a la directora general d'Educació i Qualitat Ambiental, segons el model d'instància que s'adjunta a la present ordre, acompanyada de la següent documentació:
  
a) Síntesi o informe final de les actuacions realitzades degudament subscrit per l'autor o pel representant legal de l'empresa.
  
b) Documentació acreditativa de la realització de l'actuació subvencionada, sense que puguen al·legar-se raons de confidencialitat:
  
- Actuació 1: presentació de l'avaluació mediambiental.
  
- Actuació 2:
  
- Programa mediambiental: presentació del programa objecte de la subvenció.
  
- Disseny i aplicació del sistema de gestió mediambiental: presentació d'una síntesi dels treballs realitzats en la implantació del sistema de gestió mediambiental, incloent-hi una relació de tots els documents del sistema, degudament subscrit per l'autor o pel representant legal de l'empresa. La Conselleria de Medi Ambient podrà, en qualsevol moment, efectuar les comprovacions encaminades a verificar la realització de l'actuació o requerir al beneficiari la presentació de qualsevol dels documents del sistema.
  
Així mateix, en el cas d'haver sigut subvencionades accions formatives, programes de formació impartits, incloent-hi contingut concret de la formació, durada i relació de participants.
  
- Actuació 3: presentació de la declaració mediambiental validada.
  
c) Justificació de les despeses efectuades. Totes les depeses s'hauran de justificar mitjançant l'aportació d'originals o còpies compulsades.
  
La justificació del cost subvencionable del projecte, indicat en la corresponent comunicació, es farà pels mitjans següents:
  
- Si es paga al comptat, es presentarà una factura definitiva i el rebut del pagament d'aquesta. En cas d'emetre's ambdós en el mateix document, haurà d'aparéixer en la factura el rebut amb firma llegible o amb indicació de la persona que firma i, si és el cas, el segell de l'entitat emissora de la factura.
  
- Si es paga mitjançant efectes ajornats (lletres o pagarés), s'aportarà una factura definitiva i efectes vençuts i pagats, podent acceptar-se els ajornaments encara no vençuts quan s'aporte la factura junt amb un escrit de l'emissor d'aquesta amb indicació que disposa d'efectes (i l'import d'aquests) per a fer efectiu el pagament de l'esmentada factura. En el moment que es faça efectiu el pagament s'haurà d'aportar a l'expedient un extracte de compte bancari, un justificant de transferència o qualsevol document que ho acredite, en què conste clarament el destinatari del pagament, que haurà de ser la persona o entitat que va emetre la factura.
  
- En cas de pagaments en moneda estrangera es presentarà un document bancari que acredite el contravalor en pessetes en la data de l'operació.
  
- En el cas de la participació del personal propi, les despeses de personal es justificaran mitjançant un certificat exprés del responsable de personal o representant de l'entitat, incloent-hi un desglossament detallat de les hores de dedicació corresponents al personal participant en l'actuació i quantia econòmica a què ascendeix aquesta participació.
  
El cost per hora de cada participant es calcularà de la següent forma:
  
Salari brut anual + seguretat social a càrrec de l'empresa / Nombre total hores any treballades
  
El certificat recollirà el cost per hora, calculat per treballador dedicat al projecte pel nombre d'hores de dedicació a aquest.
  
S'hi hauran d'adjuntar les nòmines del personal que intervé i els butlletins de cotització a la Seguretat Social dels mesos en què aquest personal ha participat.
  
- En el cas de despeses de lloguer de locals i equips per a formació caldrà presentar, a més dels rebuts o extractes bancaris acreditatius del pagament, els corresponents contractes de lloguer.
  
- Qualsevol altre cas haurà de ser analitzat singularment.
  
En qualsevol cas, únicament es pagarà la totalitat de la subvenció reconeguda si el cost subvencionable del projecte, indicat en la corresponent notificació, ha sigut justificat íntegrament; si no és així, només es pagarà la part de la subvenció proporcional als justificants de despesa aportats.
  
d) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27978).
  
e) Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda, sobre forma d'acreditar els beneficiaris de subvencions l'exigència que disposa l'article 47.7 del Text Refós de la Llei d'Hisenda Pública (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia i Hisenda de la Generalitat Valenciana pel que fa a les obligacions tributàries i certificat de la Tresoreria General de la Seguretat Social pel que fa a les obligacions amb la Seguretat Social.